
Multidrog rezisztencia visszafordítása a glutamin transzport gátlásával emlőrák sejtvonalakban

Bevezetés: Az emlőrák tekintetében 2022-ben 2,3 millió új esetet és hatszázhetvenezer halálesetet regisztráltak világszerte. A kemoterápia ismert kezelési mód, amely javítja az emlőrákos betegek hosszútávú túlélését. A tumorellenes gyógyszerekkel szembeni rezisztencia miatt azonban alternatív kemoterápiás stratégiákra van szükség. A metabolizmusra ható gyógyszerek között vannak olyanok, amelyek bizonyítottan rákellenes tulajdonságokkal rendelkeznek, például a sztatinok. Kutatásunkban a glutamin transzportra ható ((2S)-2-amino-4-[bis[[2-[(3 metilfenil)metoxi]fenil]metil]metil]amino]butánsav (V9302) in vitro hatását vizsgáltuk az emlőrák különböző altípusain (ösztrogén-, progeszteron- és HER2-receptor-pozitív vagy -negatív, valamint a multidrog efflux pumpa Pgp-re negatív és Pgp-t overexpresszáló).
Módszerek: A V9302 és a kemoterapeutikum doxorubicin antiproliferatív aktivitását és kölcsönhatását MTT festéssel határoztuk meg különféle emlőrák sejtvonalakon. A V9302 sejtciklusra gyakorolt hatását Pgp-negatív MCF-7 és Pgp-t overexpresszáló, doxorubicin rezisztens KCR sejtvonalakon követtük nyomon áramlási citometriával. V9302 kezelést követően a Pgp-szubsztrát rhodamin 123 felhalmozódását vizsgáltuk szülői (PAR) és Pgp-t overexpresszáló MDR egér T-limfóma sejtvonalakon áramlási citometriával. A rhodamin 123 felhalmozódási vizsgálat eredményeit a lumineszcens Pgp ATPáz gátlási teszttel is megerősítettük.
Eredmények: A V9302 antiproliferatív és citotoxikus hatású volt önmagában, és szinergista kölcsönhatást fejtett ki doxorubicinnel valamennyi vizsgált emlőrák sejtvonalon. A sejtciklus analízis során a KCR sejtvonal érzékenyebb volt a V9302-re, mint az MCF-7 sejtvonal. A rhodamin 123 intracelluláris felhalmozódását a fluoreszcencia detektálásával rezisztens, Pgp-overexpresszáló MDR és érzékeny PAR egér T-limfóma sejtekben mértük. Igazoltuk, hogy a V9302 jelentősen gátolta a Pgp multidrog efflux pumpát az MDR sejtekben.
Megbeszélés: A glutamin transzport gátlása hasznos megközelítésnek tűnik a Pgp-vel kapcsolatos rezisztencia leküzdésére. Bizonyítottuk, hogy a glutamin transzport gátlása rezisztens, Pgp-t kifejező emlőtumorokban fokozza a tumorterápia hatékonyságát.

